b'\n_START_ARTICLE_\nSirena (mechanizmas)\n_START_PARAGRAPH_\nSirena (gr. Seiren) \xe2\x80\x93 didel\xc4\x97s galios garso arba ultragarso \xc5\xa1altinis._NEWLINE_Daugumos siren\xc5\xb3 generuojamas da\xc5\xbeni\xc5\xb3 intervalas \xe2\x80\x93 nuo ~200 Hz iki ~100 kHz, galia nuo keli\xc5\xb3 vat\xc5\xb3 iki de\xc5\xa1im\xc4\x8di\xc5\xb3 kilovat\xc5\xb3. Naudojamos signalizacijai (laivuose, prie\xc5\xa1l\xc4\x97ktuvin\xc4\x97je gynyboje, specialiajame transporte) bei gamyboje \xe2\x80\x93 \xc5\xa1ilumos apykaitai paspartinti, \xc4\xafvairioms med\xc5\xbeiagoms smulkinti ir pan.\n_START_SECTION_\nVeikimo principas\n_START_PARAGRAPH_\nGarsas su\xc5\xbeadinamas, vo\xc5\xbetuvams periodi\xc5\xa1kai nutraukiant oro, garo ar (ultragarsin\xc4\x97se sirenose) skys\xc4\x8dio sraut\xc4\x85. Tokiam srauto pertraukimui da\xc5\xbeniausiai naudojami rotoriai su kiaurym\xc4\x97mis (dinamin\xc4\x97 sirena) arba slankiojan\xc4\x8diu st\xc5\xabmokliu su \xc4\xafpjovomis (pulsuojan\xc4\x8dioji sirena). Yra ir siren\xc5\xb3 su elektroniniu b\xc5\xabdu valdomais vo\xc5\xbetuvais \xe2\x80\x93 pastarosios gali \xc5\xbeymiai grei\xc4\x8diau kaitalioti generuojam\xc4\x85 da\xc5\xben\xc4\xaf. Labiau paplitusios dinamin\xc4\x97s sirenos, skirstomos \xc4\xaf a\xc5\xa1ines (b\xc5\xabgno pavidalo rotorius) ir radialines (disko pavidalo rotorius)._NEWLINE_Ten, kur nereikia didel\xc4\x97s galios, vietoje siren\xc5\xb3 vis da\xc5\xbeniau naudojami elektroniniai \xc4\xafrenginiai, susidedantys i\xc5\xa1 signalo generatoriaus, didel\xc4\x97s galios stiprintuvo bei didel\xc4\x99 membranos eig\xc4\x85 turin\xc4\x8dio garsiakalbio.'